b'\n_START_ARTICLE_\nPoplava u Zagrebu 1964.\n_START_PARAGRAPH_\nPoplava u Zagrebu 1964. godine najve\xc4\x87a je prirodna katastrofa koja je do sada pogodila Zagreb. Rijeka Sava izlila se iz korita i poplavila je tre\xc4\x87inu grada. Vodostaj Save po\xc4\x8deo je brzo rasti, no uzbuna nije ogla\xc5\xa1ena i gra\xc4\x91ani nisu alarmirani na vrijeme.\n_START_SECTION_\nPovijest\n_START_PARAGRAPH_\nU no\xc4\x87i s 25. na 26. listopada 1964. rijeka Sava poplavila je Zagreb kada je do\xc5\xa1lo do pucanja nasipa. Posljedice poplave bile su katastrofalne, nabujala Sava poplavila je tre\xc4\x87inu Zagreba, voda je prekrila vi\xc5\xa1e od \xc5\xa1est tisu\xc4\x87a hektara u\xc5\xbeeg gradskog podru\xc4\x8dja na kojemu je \xc5\xbeivjelo 180 tisu\xc4\x87a ljudi._NEWLINE_Poplava je odnijela 17 ljudskih \xc5\xbeivota, 40.000 ljudi je ostalo bez krova nad glavom, potpuno je uni\xc5\xa1teno 10.000 stanova, 3297 gospodarskih zgrada, 61 trafo-stanica, o\xc5\xa1te\xc4\x87eno je 120 poduze\xc4\x87a, 2 kilometra autoceste, izgubljeno je 65 posto gra\xc4\x91evinskog materijala iz skladi\xc5\xa1ta, a \xc5\xa1tete su nanijete i na niz drugih materijalnih i kulturnih dobara._NEWLINE_\xe2\x80\x9eVjesnik\xe2\x80\x9c iz 1964. opisuje: \xe2\x80\x9cU nedjelju, 25. listopada 1964., Sava je u toku dana naglo narasla. Gradski \xc5\xa1tab za obranu od elementarnih nepogoda davao je obavijesti o sve ve\xc4\x87oj opasnosti. I u Vjesniku je bila uzbuna, jer se poduze\xc4\x87e nalazilo na glavnim pravcima prodora vode. Po\xc4\x8delo je nave\xc4\x8der. Sava se izlijevala. Poku\xc5\xa1alo se obraniti barijerama napravljenim na brzinu. Izvla\xc4\x8dile su se role papira iz podruma i spa\xc5\xa1avalo se ono \xc5\xa1to se moglo. Ali sve je bilo uzalud. Voda je strahovitom silinom nadirala iz Odranske i od autoputa. Po\xc4\x8dela je nadirati i iz podzemlja. Prodirala je u rotaciju iz odvodnih kanala. Dizala se naglo i vrlo brzo je poplavila sva skladi\xc5\xa1ta i donji dio postrojenja. Istodobno je kovitlac obuhvatio \xc4\x8ditavu zgradu. Razina vode podigla se na 1,20 metara. Objekti su bili opkoljeni vodom, podrumi i prizemlje potopljeni. Bujica je sve odnosila. Pola sata prije nego \xc5\xa1to se voda pojavila, isklju\xc4\x8dena je elektri\xc4\x8dna struja na cijelom podru\xc4\x8dju...\xe2\x80\x9c_NEWLINE_Ova je poplava najve\xc4\x87a prirodna katastrofa koja je pogodila Zagreb. Nakon navedene poplave pristupilo se izgradnji sustava obrane od poplava Srednjeg Posavlja, unutar kojeg se gradovi Zagreb, Karlovac i Sisak uz obrambene nasipe, brane od poplava i odteretnim kanalima._NEWLINE_Hrvatski redatelj i scenarist Bogdan \xc5\xbdi\xc5\xbei\xc4\x87 snimio je o ovoj poplavi dokumentarni film "Poplava"._NEWLINE_Usprkos vodenoj stihiji koja je pro\xc5\xa1la vrlo napu\xc4\x8denim podru\xc4\x8djima velikoga grada nije izazvala ozbiljniju paniku stanovni\xc5\xa1tva i usprkos njenoj snazi nije bilo mnogo ljudskih \xc5\xbertava. Stanovnici su organizirano pristupili saniranju situacije i spa\xc5\xa1avanju svega \xc5\xa1to se moglo spasiti, a nakon \xc5\xa1to se voda povukla, nisu klonuli nego zavidnom vitalno\xc5\xa1\xc4\x87u podigli na noge pogo\xc4\x91eni grad. Poplavu su svojim fotoaparatima zabilje\xc5\xbeili vrhunski hrvatski fotografski majstori Zvonimir Gr\xc4\x8dman, Jerko Bila\xc4\x87, Alojz Bor\xc5\xa1i\xc4\x87, Ivan Grgi\xc4\x87, Vladko Lozi\xc4\x87, Ivan Medar, Drago Renduli\xc4\x87, \xc5\xa0ime Radov\xc4\x8di\xc4\x87 i Josip Vrani\xc4\x87'